Isaia 65 | Baebele ya mo Internet | Thanolo ya Lefatshe le Lesha
65 “Ke itetlile gore ke batliwe+ ke batho ba ba neng ba sa botsa ka ga me.+ Ke itetlile gore ke bonwe ke batho ba ba neng ba sa mpatla.+ Ke rile, ‘Ke fano, ke fano!’+ mo setšhabeng se se neng se sa bitse leina la me.+ 2 “Ke otlololetse batho ba ba tlhogoethata+ diatla tsa me letsatsi lotlhe, ba ba tsamayang mo tseleng e e sa siamang,+ ba latela dikakanyo tsa bone;+ 3 setšhaba se se bopilweng ka ba ba nkgopisang+ fa pele ga sefatlhego sa me ka metlha, ba ntsha setlhabelo mo ditshingwaneng+ e bile ba kuisa mosi wa setlhabelo+ mo godimo ga ditena, 4 ba ba nnang mo mafelong a go fitlhela,+ bao gape ba lalang bosigo mo matlwaneng a tebelo, ba ja nama ya kolobe,+ le moro wa dilo tse di leswe+ o le mo dijaneng tsa bone; 5 ba ba reng, ‘Nna foo. O se ka wa nkatamela, gonne ruri ke tla fetisetsa boitshepo mo go wena.’+ Bano ke mosi mo marobeng a dinko+ tsa me, molelo o o tukang letsatsi lotlhe.+ 6 “Bona! go kwadilwe fa pele ga me.+ Ga nkitla ke nna fela,+ mme ke tla ntsha maduo;+ e bile ke tla ntshetsa maduo mo sehubeng+ sa bone, 7 a ditlolo tsa bone le a ditlolo tsa borraabonemogologolwane ka nako e le nngwe,”+ go buile Jehofa. “Ka gonne ba kuisitse mosi wa setlhabelo mo dithabeng, mme ba nkgobile+ mo dithoteng,+ le nna ke tla lekanya dituelo tsa bone la ntlha mo sehubeng sa bone.”+ 8 Jehofa o buile jaana: “Fela jaaka beine e ntšha+ e fitlhelwa mo lesitlheng mongwe a bo a re, ‘O se ka wa e senya,+ ka gonne go na le tshegofatso mo go yone,’+ ke tla dira fela jalo ka ntlha ya batlhanka ba me gore ke se ka ka senya mongwe le mongwe.+ 9 Mme ke tla ntsha bana mo go Jakobe le moruaboswa+ wa dithaba tsa me+ mo go Juda; mme batho ba me ba ba tlhophilweng ba tla e rua,+ le batlhanka ba me ba tla aga gone.+ 10 Mme Sharona+ o tla nna mafulo a dinku+ le lebala le le kwa tlase la Akore+ le tla nna lefelo la dikgomo la boikhutso, la batho ba me ba ba tla bong ba mpatlile.+ 11 “Mme lona lo ba ba tlogelang Jehofa,+ ba ba lebalang thaba ya me e e boitshepo,+ ba ba rulaganyetsang modimo wa Masego+ tafole le ba ba tlaletsang modimo wa Bokamoso+ beine e e tlhakantsweng. 12 Ke tla lo laolela tšhaka,+ mme lotlhe lo tla ikobela gore lo bolawe setlhogo;+ ka gonne ke ne ka bitsa,+ mme ga lo a ka lwa araba;+ ke ne ka bua, mme ga lo a ka lwa reetsa; mme lo ne lwa nna lwa dira se se bosula mo matlhong a me,+ lwa tlhopha selo se se sa intumedisang.”+ 13 Ka gone Morena Molaodimogolo Jehofa o buile jaana: “Bonang! Batlhanka ba me ba tla ja,+ mme lona lo tla tshwarwa ke tlala.+ Bonang! Batlhanka ba me ba tla nwa,+ mme lona lo tla tshwarwa ke lenyora.+ Bonang! Batlhanka ba me ba tla ipela,+ mme lona lo tla tlhajwa ke ditlhong.+ 14 Bonang! Batlhanka ba me ba tla goa ka boipelo ka ntlha ya seemo se se molemo sa pelo,+ mme lona lo tla lela ka ntlha ya botlhoko jwa pelo mme lo tla bokolela ka ntlha ya go hutsafala thata ga moya.+ 15 Mme ruri lo tla bolokela leina la lona go nna ikano ya batho ba me ba ba tlhophilweng, mme Morena Molaodimogolo Jehofa o tla lo bolaya ka bongwe ka bongwe,+ mme batlhanka ba gagwe o tla ba bitsa ka leina le lengwe;+ 16 gore ope fela yo o itshegofatsang mo lefatsheng a itshegofatse ka Modimo wa tumelo,+ mme ope fela yo o ikanang mo lefatsheng a ikane ka Modimo wa tumelo;+ ka gonne matshwenyego a pele a tla bo a lebetswe le ka gonne a tla bo a fitlhetswe matlho a me.+ 17 “Gonne bona, ke bopa magodimo a masha+ le lefatshe le lesha;+ mme dilo tsa pele ga di kitla di gakologelwa,+ le fa e le go tsoga mo pelong.+ 18 Mme itumeleng,+ lo ipele ka bosaengkae mo go se ke se bopang.+ Gonne bona, ke bopela Jerusalema se se tla mo ipedisang le batho ba gagwe se se tla dirang gore ba itumele.+ 19 Ke tla ipela mo Jerusalema ke bo ke itumele ka ntlha ya batho ba me;+ mme ga go kitla go tlhola go utlwiwa modumo wa go lela mo go ene le fa e le modumo wa go goa ka khutsafalo.”+ 20 “Ga go kitla go tlhola go nna le losea lo lo anyang lwa malatsi a sekae mo lefelong leo,+ le fa e le motsofe yo o sa wetseng malatsi a gagwe;+ gonne motho o tla swa e le mosimanyana, le fa a na le dingwaga di le lekgolo; mme fa e le moleofi, o tla hutsiwa le fa a na le dingwaga di le lekgolo.+ 21 Ruri ba tla aga matlo ba nne mo go one;+ ruri ba tla jala masimo a mofine ba je maungo a one.+ 22 Ga ba kitla ba aga mme go nne o sele; ga ba kitla ba jala mme go je o sele. Gonne fela jaaka malatsi a setlhare a ntse, malatsi a batho ba me a tla nna fela jalo;+ mme batho ba me ba ba tlhophilweng ba tla dirisa tiro ya diatla tsa bone ka botlalo.+ 23 Ga ba kitla ba direla ka natla lefela,+ le fa e le go tsholela pheretlhego;+ ka gonne ke bana ba ba bopilweng ka basegofadiwa ba ga Jehofa,+ mmogo le ditlogolwana tsa bone.+ 24 Mme go tla diragala gore ba ise ba tlhaeletse, nna ke tla araba;+ fa ba sa ntse ba bua, nna ke tla utlwa.+ 25 “Phiri+ le kwanyana di tla fula mmogo,+ le tau e tla ja lotlhaka fela jaaka poo;+ mme fa e le noga, dijo tsa yone e tla nna lorole.+ Ga di kitla di gobatsa+ le fa e le go senya ka gope mo thabeng ya me yotlhe e e boitshepo,”+ go buile Jehofa.